### 10.    Orientering om kommuneplanrevision - Kommuneplan 2021

**Åbent**

Sagsnr.: 326-2020-74174       J.nr.: 01.02.03           Dokumentnr.:
326-2020-306353

**Sagstype**

Orientering.

**Resume og sagens baggrund**

[adresse] 2017-2028 skal revideres i 2020/2021.
Kommuneplanrevisionen sker som opfølgning på Udviklingsstrategien og i henhold
til Planloven. Det betyder, at administrationen nu igangsætter en proces for
arbejdet med det mål, at Kommunalbestyrelsen kan vedtage en ny kommuneplan ved
udgangen af 2021. Sagen skitserer de temaer mv. som revisionen forventes at
behandle.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Om kommuneplanen*

Kommuneplanen fastlægger for en periode på 12 år de
overordnede mål og retningslinjer for kommunes udvikling, såvel i byerne som i
det åbne land.

Kommuneplanen har afsæt i planloven og statslige
udmeldinger om kommuneplanlægningen, og den skal afspejle landsplanlægningen og
regional planlægning.

Erhvervsstyrelsen offentliggjorde den 1. marts 2018 ”Oversigt
over nationale interesser i kommuneplanlægning”. Her er der fokus på fire
nationale interesseområder: Vækst og erhvervsudvikling, Natur- og
miljøbeskyttelse, [adresse] og landskabsbevarelse og Hensyn til nationale og
regionale anlæg. Erhvervsministeren vil kun fremsætte indsigelser mod
kommunernes planlægning, hvis de er i strid med disse fire nationale
interesser.

Den gældende Kalundborg Kommuneplan indeholder allerede
Grønt Danmarkskort og planlægning for produktionserhverv, som er blandt nogle
af de væsentlige nationale interesseområder.

Administrationen vil med det kommende forslag til
Kommuneplan 2021-2032 stramme kommuneplanens struktur og indhold op, så den i
endnu højere grad fokuserer på den fysiske (areal)planlægning. I den gældende
kommuneplan er der fx indskrevet målsætninger vedrørende bosætning og
erhvervsudvikling, som ikke er ajour med de målsætninger, der er formuleret i
kommunalbestyrelsens vedtagne politikker og strategier. Forventningen er, at
justeringen af kommuneplanens struktur vil gøre planen mere overskuelig og
målrettet, da indhold og mål, som ikke har betydning for arealplanlægning
skæres væk, jf. Bilag 1, som beskriver forslag til justering af kommuneplanens
struktur.

*Udviklingsstrategi - afsæt*

[adresse] *Udviklingsstrategi - mangfoldige
ressourcer og samarbejde i fællesskaber,* er Kommunalbestyrelsens bud på,
hvordan kommunen skal udvikle sig frem mod 2030 og er samtidig afsæt for den
kommende kommuneplanrevision. Strategien indeholder et tværgående tema om
bæredygtig udvikling i byen og på landet, samt fem temaer om henholdsvis
bosætning, vækst, velfærd, uddannelse og infrastruktur. Alle temaer forholder
sig til Kommunalbestyrelsens overordnede vision om, at Kalundborg kommune er et
godt sted at bo og leve, uddanne sig, arbejde og drive virksomhed.

Udviklingsstrategien fastlægger,
at kommuneplanen skal gennemgå en fuld revision - med følgende bemærkning:

*"På nogle områder vil der være tale om en
ajourføring af gældende grundlag. Der forventes en revision af udvalgte
retningslinjer i forhold til planlovens kapitel 4, § 11, stk. a
"kommuneplankataloget" samt udvalgte generelle og specifikke
rammebestemmelser. Kommuneplanen vil i øvrigt følge op på de temaer som de
statslige udmeldinger fordrer. Herunder fx klimaindsats og strategisk planlægning
for landsbyer med fokus på værdiskabelse i Kalundborg Kommune.*

*Temaer og udvalgte emner*

Administrationen forventer, at nedenstående temaer særligt
vil blive behandlet. En nærmere beskrivelse af formål og indhold fremgår af
Bilag 2.

·
Strategisk planlægning for landsbyer

·
Udpegning af områder, der kan blive udsat for oversvømmelse eller
erosion, og for etablering af afværgeforanstaltninger til sikring mod
oversvømmelse eller erosion ved planlægning af byudvikling, særlige tekniske
anlæg, ændret arealanvendelse m.v. i de udpegede områder

·
Erhverv, herunder Kattegatforbindelsens betydning

·
Grønt Danmarkskort

·
Opdatering af temaer iht. ny, lovgivning, ny viden og projekter
gennem sidste planperiode

·
Ændringer rammebestemmelser eller i afgrænsning af planrammer

·
Justering af kommuneplanens struktur

Udvalg og Kommunalbestyrelsen må meget gerne tilkendegive,
hvis der er andre temaer, som skal gives særlig opmærksomhed.

*Processen*

Processen består af seks overordnede faser, som er:

1.    Forberedelse og
rammesætning

2.    Revision og
behandling af temaer

3.    Politisk
behandling af forslag til Kommuneplan 2021-2032

4.    Offentlig høring
og behandling af høringssvar

5.    Politisk
behandling og godkendelse af Kommuneplan 2021-2032

6.    Annoncering,
indberetning til plandata.dk, implementering.

Kommuneplanforslaget forventes fremlagt til politisk
behandling inden sommerferien 2021, hvorved den offentlige høring kan begynde senest
i august (efter sommerferien) og otte uger frem. En endelig kommuneplan
forventes fremlagt til politisk godkendelse ved udgangen af 2021.

Med afsæt i ovenstående proces og tidsplan forventes det, at
der kan afholdes én politisk temadrøftelse, hvis det ønskes. I den forbindelse
bedes udvalg og Kommunalbestyrelsen at tilkendegive, om der er temaer, som har
særlig interesse.

*Implementering
af ny planportal*

*Kommuneplan 2021 vil blive udarbejdet i et nyt digitalt
system. Systemet er udviklet specifikt til planer som kommuneplan, lokalplaner
og sektorplaner og indeholder derfor forskellige procesunderstøttende
værktøjer, som fx kortvisning, et automatiseret høringsmodul og udarbejdelse af
hvidbog mv.*

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til justering af kommuneplanens struktur | 326-2020-318557 |
| Bilag 2 - Uddybende notat om temaer og opgaver | 326-2020-306523 |